# Mahakama yawaachia huru maofisa wawili Nemc

## Muktasari:

**Mahakama ya Hakimu Mkazi Kisutu, imewaachia huru maofisa wawili wa Baraza la Taifa la Hifadhi na Usimamizi wa Mazingira( Nemc), ambao ni Deusdedith Katwale na Magori Matiku, baada ya upande wa mashtaka kushindwa kuthibitisha mashtaka dhihi yao.**

**Dar es Salaam.** Mahakama ya Hakimu Mkazi Kisutu, imewaachia huru maofisa wawili wa Baraza la Taifa la Hifadhi na Usimamizi wa Mazingira( Nemc), ambao ni Deusdedith Katwale na Magori Matiku, baada ya upande wa mashtaka kushindwa kuthibitisha mashtaka dhihi yao.

Katwale na Matiku walikuwa wanakabiliwa na kesi ya uhujumu uchumi namba 45/2020, yenye mashtaka nane yakiwemo ya kughushi ya ripoti ya mradi wa ujenzi wa kituo cha mafuta, matumizi mabaya ya madaraka na kulisabishia hasara baraza hilo Sh18.5 milioni.

Uamuzi huo umetolewa leo na Hakimu Mkazi Mkuu wa Mahakama hiyo, Huruma Shaidi, wakati shauri hilo lilipoitwa kwa ajili ya washtakiwa kusomewa hukumu.

Hakimu Shaidi amesema amepitia ushahidi wa mashahidi zaidi ya 10 na vielelezo vilivyotolewa na upande wa mashtaka.

Akisoma hukumu hiyo, Hakimu Shaidi amesema upande wa mashtaka umeshindwa kudhibitisha mashtaka dhidi ya washtakiwa hao, ikiwemo kushindwa kupeleka udhibitisho wa cheti cha tathimini ya mazingira ambacho walidai kuwa sio halali.

"Ili washtakiwa watiwe hatiani, lazima upande wa mashtaka udhitishe mashtaka dhidi ya washtakiwa hawa" amesema Hakimu Shaidi

" Hivyo mahakama baada ya kupitia ushahidi wa upande wa mashtaka, imejiridhisha kuwa makosa walioshtakiwa nayo washtakiwa, upande wa mashtaka wameshindwa kuyadhibitisha, hivyo mahakamani hii inawachia huru, amesema Hakimu Shaidi.

Awali, wakili kutoka Takukuru Nickson Shayo amedai kuwa shauri hilo liliitwa mahakamani hapo kwa ajili hukumu na upande wa mashtaka wapo tayari kusikiliza hukumu hiyo.

Kwa mujibu wa hati ya mashtaka, washtakiwa wanadaiwa kutenda kosa hilo kati ya Juni mosi , 2016 na Julai 30, 2017 katika Maeneo mbalimbali ya Jiji la Dar Es Salaam na Dodoma.

Miongoni mwa mashtaka hayo, Katwale anadaiwa kuwasilisha nyaraka za uongo , tukio analodaiwa kulitenda kati ya Juni mosi na Julai 30, 2017 Ofisi za Nemc wilaya ya Kinondoni.

Siku hiyo ya tukio, mshtakiwa kwa makusudi aliwasilisha nyaraka ya uongo ya Yunus Mfala kwa Mkurugenzi Mtendaji wa Nemc, ikihusisha uanzishwaji wa Kituo cha Mafuta na ukaguzi wa Mazingira uliofanyika pamoja na muhtasari wa kikao, jambo ambalo ni uongo.

Katika shtaka la kughushi, Katwale, inadaiwa kati ya Agost 2, 2016 na Septemba 6, 2016 katika Ofisi za Nemc zilizopo Kinondoni, alighushi ripoti ya mradi wa ujenzi wa kituo cha mafuta cha Ibra General Enterprise Fuel Filling Station iliyopo kitalu T, kiwanja namba 132 kilichopo eneo la Chadulu Area A, mkoani Dodoma, akionyesha kuwa tathimini ya Mazingira katika mradi huo imefanyika, jambo ambalo sio kweli.

Shtaka jingine, Katwale anadaiwa kughushi nyaraka akionyesha kuwa kulifanyika mhutasari wa kikao cha kiufundi cha tathimini ya mazingira katika mradi huo, jambo ambalo sio kweli.

Magori na Katwale pia wanakabiliwa shtaka la matumizi mabaya ya madaraka, ambapo wanadaiwa kuwa wakiwa Watumishi wa Nemc, walikiuka kifungu cha Sheria ya Mazingira kwa kufanya matumizi mabaya na kujipatia Sh 18.5milioni.